text: "JOVES I SALUT MENTAL", UNA MIRADA A TRAVÉS DEL CURTMETRATGE — Consell Comarcal del Tarragonès
  Sou a: Inici Noticies "JOVES I SALUT MENTAL", UNA MIRADA A TRAVÉS DEL CURTMETRATGE
  El 10 d'octubre se celebra, a tot el món, el Dia de la Salut Mental i des del Servei de Salut de l'Oficina Jove del Tarragonès (un servei gestionat conjuntament per l'Ajuntament de Tarragona, el Consell Comarcal del Tarragonès i la Generalitat de Catalunya), participem d'aquesta data de conscienciació, fent incidència especialment en com afecta les persones joves. Enguany, com a novetat, ens sumem al festival de Curtmetratges PSICURT, organitzat pel Col·legi Oficial de Psicologia de Catalunya (COPC), l'Ajuntament de Tarragona i l'Ajuntament de Reus. Un festival que té com a objectiu apropar a la ciutadania els diferents àmbits de la salut mental (prevenció, promoció i intervenció) a través del cinema.
  El dijous 14 d'octubre, a les 18.30 h, a l'Espai Jove Kesse de Tarragona, dins dels actes del festival PSICURT i organitzat pel Servei de Salut de l'Oficina Jove del Tarragonès, us convidem a aquesta sessió de curtmetratges i taula rodona sobre joves i salut mental. Es projectaran 4 curtmetratges d'edicions anteriors del Psicurt, on es fa especial incidència en la salut mental i les persones joves:
  Alicia, com cada tarda, es prepara un te i veu el seu canal de YouTube preferit: VictorGaming. Un canal dedicat a videojocs de rol d'acció. Víctor, el youtuber, retransmet avui un directe on els fans poden fer-li preguntes. Alicia té una cosa molt important que dir-li.
  15 anys han passat i Roberto segueix enamorat de la seva veïna, encara que ella prefereix amagar-se avergonyida del seu cos. Amb el seu art i una vella corda de tendir com a única forma de comunicació, Roberto té un pla per aconseguir que la seva estimada s'enfronti als seus monstres d'una vegada per sempre.
  Tu veus els defectes dels teus companys. I els teus, els veu algú? Aborda en pla seqüència, els complexos físics dels estudiants protagonistes d'aquesta història.
  Dissabte a la nit. Jorge i Yaiza estan sols a casa dels pares d'ella. Res pot impedir que passin la nit junts. O sí?
  En acabar, tindrà lloc la taula rodona amb la presentació dels projectes audiovisuals i debat 'Joves i salut mental' amb:
  Berta Mascaró i Lluís Romero, del Servei de Salut de l'Oficina Jove del Tarragonès i membres de les entitats H20 i Assexora't
  La taula estarà moderada per Jaume Descàrrega.
  L'activitat està organitzada pel Servei de Salut de l'Oficina Jove del Tarragonès i Festival Psicurt.